Plaasbestuurder se raaiseldood ondersoekArgieffoto Die polisie ondersoek ŉ saak van moord nadat ŉ bestuurder van ŉ plaas buite George Vrydagoggend dood in sy huis aangetref is. Kapt. Malcolm Pojie, woordvoerder van die polisie, het aan Maroela Media gesê Donald Haasbroek (66), ŉ bestuurder op die plaas in die Geelhoutboom-omgewing, se liggaam is in sy badkamer aangetref. Volgens Pojie het werkers op die plaas gaan ondersoek instel nadat Haasbroek nie vir werk opgedaag het nie en het hulle toe op sy liggaam afgekom. Pojie het gesê die oorsaak van Haasbroek se dood is nog nie duidelik nie en sal deur ŉ nadoodse ondersoek bepaal word. Hy wou ook nie uitbrei oor enige moontlike beserings van Haasbroek nie en het gesê die ondersoek is tans in ŉ sensitiewe stadium. “Daar was geen tekens van ŉ inbraak of dat iets uit die huis gesteel is nie, maar alle moontlikhede word ondersoek. Ons kan niks in dié stadium uitsluit nie,” het Pojie gesê. Hy het gesê ŉ saak van moord word tans ondersoek, maar dit kan verander na aanleiding van die uitslag van die nadoodse ondersoek.